བྱེད་མཁན་གྱི་རྩོལ་སྒྲུབ་ལ་མི་ལྟོས་པར་རང་བཞིན་གྱི་སྲིད་པ་རྣམས་ལ་ཁམས་ཞེས་པའི་ཐ་སྙད་འཇུག་པ་སྟེ་མཛོད་ཕུགལས།ཅི་ཡང་བྱེད་པ་མེད་པ་ལ།།རང་གི་མཚན་ཉིད་འཛིན་ཕྱིར་ཁམས།།ཞེས་བསྟན་པའི་རང་བཞིན་ཡེ་སྲིད་རྣམས་ལ་རང་འབྱུང་གི་ཁམས་ཞེས་འགྲེལ་ཆོག་པར་སྙམ།ད་དུང་གཞུང་དེའི་ནང་ཁམས་ཀྱི་གོ་དོན་གཞན་ཅིག་བསྟན་པ་ནི།སྣང་ཞིང་སྲིད་པའི་ཁམས་འདིར་སྣོད་བཅུད་ཐམས་ཅད་སོ་སོར་མ་འདྲེས་པར་ཆེས་མང་ཞིང་རྒྱ་ཆེ་བ་ཡོངས་སུ་ཐ་དད་གནས་ཤིང་བྱེད་ལས་མི་འདྲ་བ་དུ་མ་ཞིག་གནས་པ་ལ་ཁམས་ཞེས་བཤད་དེ།མཛོད་ཕུགལས།སྣང་སྲིད་མང་ཞིང་རྒྱ་ཆེ་ལ།།ཡོངས་སུ་ཐ་དད་འཛིན་ཕྱིར་ཁམས།།ཞེས་སོགས་ཁམས་ཀྱི་གོ་ས་དུ་མ་ཞིག་ཡོད་ངེས།མདོར་ན།སྤྱིར་ཁམས་ཞེས་པ་བསམ་མནོའི་ཤེས་རྒྱུ་ཡོད་ཚད་དང༌།ངོ་བོ།རང་བཞིན།གཤིས་ཀདངས་མ།སོ་སོའི་ལྟ་བ་འཁྱེར་ཕྱོགས་སོགས་ལ་འཇུག་ཅེས་མཐའ་སྡོམས་འདི་ཞིག་བསྡུ་ཆོག་པར་སྙམ།